逍遥閣
作者：韓淲
朝代：宋

paragraphs: 翁家爛柯橋，遊戲錢塘歟。
昔賢有樂地，天與此屋廬。
依依巷陌間，將鶴倒騎馿。
流傳得佳聲，是時當國初。
四方次第平，降王亦誅鉏。
朝野多豪英，仲先頗知渠。
相邀一夜話，華山圖匪虛。
此州真可人，林逋復來居。
一湖浸孤山，相望誠有餘。
人生百年爾，貴賤空乘除。
尚友千載上，是心良晏如。
有手可持酒，有眼可誦書。
結閣老樹高，扁榜聊自舒。
方今開禧年，吳越都乘輿。
我遯楚溪口，因名倍躊躇。
既同逍遥吟，又且思莊樗。